
Mesterséges színezékek molekuláris epidemiológiai vizsgálata

Hazánkban a Magyar Élelmiszerkönyv (Codex Alimentarius Hungaricus) alapján a tartrazin és az azorubin engedélyezett élelmiszer színezék, azonban tudjuk, hogy a használatukat több országban mérsékelték, egyes helyeken betiltották. Az azorubint többek között lekvárokban, gyümölcs tartalmú szeszes italokban, mustárban, kekszekben használják, de a manapság közkedvelt étrendkiegészítők, kozmetikumok színezésére is alkalmazzák. A tartrazint használják gyógyszerek, kozmetikumok, tisztítószerek és textilek színezésére is. A gyógyszerek csomagolásán erre vonatkozó figyelmeztetés található.
Vizsgálatainkhoz célcsoportként két, már az előbbiekben említett azocsoportba tartozó, mesterséges színezéket használtunk fel különböző dózisokban, egyszeres és tízszeres expozícóban, szeparálva és együtt adva egyaránt valamint megfigyeltük a kísérleti állatok testtömeg változását. Molekuláris epidemiológiai vizsgálatunkat kontroll csoport mellett, állat kísérletes tesztrendszerben végeztük. Vizsgálat típus szempontjából munkánk experimentális, prospektív, kohorsz vizsgálatnak minősül.
Összegezve az egerek testsúly változásánál tapasztaltakat, bár nem minden esetben találtunk szignifikáns kapcsolatot, érdekes a két anyag viselkedése és testsúlyra gyakorolt hatása, főleg együttesen alkalmazva. Génexpressziós eredményeink tekintetében elmondható, hogy a májból vett mintákból génexpressziós enzimaktivitás fokozódásra, ezáltal karcinogén hatásra utaló jelet nem találtunk. Így eredményeink alátámasztották az eddigi publikációkat, adatokat (nem szignifikáns, de észlelt hatások).
Konklúzióként megállapítottuk, hogy a két vizsgálati anyagnak valamilyen hatása van a testtömeg változásra, ennek okát a továbbiakban mindenképpen vizsgálni szeretnénk. A génexpressziós változások tekintetében jelenlegi vizsgálatunk konklúziója az, hogy egyik anyagról sem jelenthető ki a karcinogén hatás.

